CELEX: 32016D0701
Language: hu
Date: 2016-05-04 00:00:00
Title: A Bizottság (EU) 2016/701 végrehajtási határozata (2016. május 4.) a 2007/453/EK határozatnak Franciaország BSE-státusa tekintetében történő módosításáról (az értesítés a C(2016) 2600 számú dokumentummal történt) (EGT-vonatkozású szöveg)

11.5.2016   
            
            
               HU
            
            
               Az Európai Unió Hivatalos Lapja
            
            
               L 121/22
            
         A BIZOTTSÁG (EU) 2016/701 VÉGREHAJTÁSI HATÁROZATA
   (2016. május 4.)
   a 2007/453/EK határozatnak Franciaország BSE-státusa tekintetében történő módosításáról
   
      
         (az értesítés a C(2016) 2600 számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak 5. cikke (2) bekezdésének harmadik albekezdésére,
   mivel:
   
               (1)
            
            
               A 999/2001/EK rendelet értelmében meg kell határozni a tagállamok vagy harmadik országok, illetve azok régióinak (a továbbiakban: országok és régiók) BSE-státusát a következő három kategória egyikébe történő besorolással: elhanyagolható, ellenőrzött vagy meghatározatlan BSE-kockázat.
            
         
               (2)
            
            
               A 2007/453/EK bizottsági határozat (2) melléklete tartalmazza az országok és régiók BSE-státus szerinti felsorolását.
            
         
               (3)
            
            
               Az Állat-egészségügyi Világszervezet (OIE) vezető szerepet tölt be az egyes országok és régiók BSE-kockázat alapján történő osztályozásában.
            
         
               (4)
            
            
               Az OIE Közgyűlése 2015. május 26-án„A tagállamok BSE-kockázati státusának elismeréséről” című 21. sz. határozatában (3) Franciaországot „elhanyagolható BSE-kockázatot jelentő” országként ismerte el. 2015. augusztus 4-én az (EU) 2015/1356 bizottsági végrehajtási határozat (4) módosította a 2007/453/EK határozatot annak érdekében, hogy az uniós jog tükrözze Franciaország és más országok elhanyagolható BSE-kockázatot jelentő státusát.
            
         
               (5)
            
            
               Franciaország 2016. március 24-én értesítette a Bizottságot, a többi tagállamot és az OIE-t, hogy Franciaországban egy 2011 áprilisában született szarvasmarhafélében klasszikus BSE-t mutattak ki.
            
         
               (6)
            
            
               A Szárazföldi Állatok Egészségügyi Kódexének (5) 11.4.3. cikke szerint egy ország elhanyagolható BSE-kockázatot jelentő státusúvá nyilvánításának egyik feltétele az, hogy amennyiben az adott országban klasszikus BSE fordul elő ott született állatnál, minden belföldi, klasszikus BSE-vel fertőzött állat több mint 11 éve született. Ezért – Franciaország tájékoztatását követően, amely megerősítette, hogy egy ötéves szarvasmarhafélében klasszikus BSE-t mutattak ki, az OIE Állatbetegségekkel Foglalkozó Tudományos Bizottsága felfüggesztette Franciaországnak – a 21. sz. határozatban megadott – elhanyagolható BSE-kockázatot jelentő státusát, és 2016. március 25-i hatállyal visszaállította az ország korábbi, ellenőrzött BSE-kockázatú státusát.
            
         
               (7)
            
            
               A 2007/453/EK határozat mellékletében szereplő országlistát tehát a döntés értelmében módosítani kell.
            
         
               (8)
            
            
               A 2007/453/EK határozatot ezért ennek megfelelően módosítani szükséges.
            
         
               (9)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A 2007/453/EK határozat melléklete a következőképpen módosul:
   
               1.
            
            
               Az „A. Elhanyagolható BSE-kockázatot jelentő országok vagy régiók” részből el kell hagyni a „— Franciaország” bejegyzést;
            
         
               2.
            
            
               a „— Franciaország” bejegyzést be kell illeszteni a „B. Ellenőrzött BSE-kockázatot jelentő országok vagy régiók” részbe, a „— Spanyolország” sor után és a „— Litvánia” sor elé.
            
         2. cikk
   Ennek a határozatnak a tagállamok a címzettjei.
   
      Kelt Brüsszelben, 2016. május 4-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 147., 2001.5.31., 1. o.
   
   
      (2)  A Bizottság 2007. június 29-i 2007/453/EK határozata a tagállamok vagy harmadik országok, illetve ezek valamelyik régiója BSE-státusának meghatározásáról a szarvasmarhafélék szivacsos agyvelőbántalma előfordulási kockázata alapján (HL L 172., 2007.6.30., 84. o.).
   
      (3)  http://www.oie.int/fileadmin/Home/eng/Animal_Health_in_the_World/docs/pdf/2015_A_RESO_R21_BSE.pdf
   
      (4)  A Bizottság 2015. augusztus 4-i (EU) 2015/1356 végrehajtási határozata a 2007/453/EK határozatnak a Cseh Köztársaság, Franciaország, Ciprus, Liechtenstein és Svájc BSE-státusa tekintetében történő módosításáról (HL L 209., 2015.8.6., 5. o.).
   
      (5)  http://www.oie.int/international-standard-setting/terrestrial-code/access-online/